[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 10.10.2007

COM(2007) 593 τελικό

2007/0214 (COD)

Πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την έγκριση τύπου υδρογονοκίνητων μηχανοκίνητων οχημάτων και την τροποποίηση της οδηγίας 2007/46//ΕΚ

(υποβληθείσα από την Επιτροπή){SEC(2007) 1301}{SEC(2007) 1302}

ΑΙΤΙΟΛΟΓΙΚΗ ΕΚΘΕΣΗ

1) ΠΛΑΙΣΙΟ ΤΗΣ ΠΡΟΤΑΣΗΣ

Αιτιολόγηση και στόχοι της πρότασης

Ο στόχος της πρότασης είναι να θεσπιστούν εναρμονισμένοι κανόνες για την κατασκευή μηχανοκίνητων οχημάτων, ώστε να εξασφαλίζεται η λειτουργία της εσωτερικής αγοράς και, παράλληλα, να παρέχονται υψηλού επιπέδου δημόσια ασφάλεια και περιβαλλοντική προστασία.

Η ορθή λειτουργία της ενιαίας αγοράς στην Ευρωπαϊκή Ένωση απαιτεί κοινά πρότυπα όσον αφορά την έγκριση υδρογονοκίνητων μηχανοκίνητων οχημάτων. Η δράση σε κοινοτικό επίπεδο προλαμβάνει την έκδοση διαφορετικών προτύπων για τα προϊόντα στα κράτη μέλη, η οποία θα είχε ως αποτέλεσμα τον κατακερματισμό της εσωτερικής αγοράς και την επιβολή περιττών φραγμών στο ενδοκοινοτικό εμπόριο.

Ταυτόχρονα, δεδομένων των ζητημάτων ασφάλειας που προκύπτουν από τη χρήση υδρογόνου για την πρόωση των οχημάτων, πρέπει να εξασφαλίζεται ότι τα συστήματα υδρογόνου είναι εξίσου ασφαλή με τις συμβατικές τεχνολογίες πρόωσης.

Γενικό πλαίσιο

Το υδρογόνο δεν είναι μια πηγή ενέργειας αλλά ένας ελπιδοφόρος φορέας ενέργειας.

Η χρήση υδρογόνου ως καυσίμου για τα οδικά οχήματα προσφέρει μια φιλική προς το περιβάλλον λύση κινητικότητας. Αυτό συμβαίνει γιατί με τη χρήση του υδρογόνου ως καυσίμου, είτε σε στοιχεία καυσίμου είτε σε κινητήρες εσωτερικής καύσης, το όχημα δεν παράγει εκπομπές διοξειδίου του άνθρακα και αερίων θερμοκηπίου. Εάν το καύσιμο παράγεται με βιώσιμο τρόπο, η χρήση αυτής της τεχνολογίας πρόωσης θα μπορέσει να βελτιώσει σημαντικά το περιβάλλον.

Ωστόσο, επί του παρόντος, τα υδρογονοκίνητα οχήματα δεν περιλαμβάνονται στο πλαίσιο της έγκρισης τύπου ΕΚ οχήματος. Η κατάσταση αυτή έχει ως αποτέλεσμα τον κατακερματισμό της εσωτερικής αγοράς για τα εν λόγω οχήματα, κάτι που αποθαρρύνει την εφαρμογή αυτής της φιλικής προς το περιβάλλον τεχνολογίας.

Επιπλέον, το υδρογόνο είναι μια ουσία που έχει διαφορετικά χαρακτηριστικά από τα συμβατικά καύσιμα που χρησιμοποιούνται για την πρόωση οχημάτων. Για να αξιοποιηθούν τα περιβαλλοντικά οφέλη που συνεπάγεται η χρήση υδρογονοκίνητων οχημάτων, πρέπει να αυξηθεί το μερίδιό τους στον συνολικό στόλο οχημάτων. Ένας από τους κυριότερους παράγοντες που αυξάνουν τον αριθμό των υδρογονοκίνητων οχημάτων στους δρόμους είναι η εμπιστοσύνη του κοινού σε αυτή τη νέα τεχνολογία.

Ισχύουσες διατάξεις στον τομέα τον οποίο αφορά η πρόταση

Δεν υπάρχουν ισχύουσες διατάξεις στον τομέα τον οποίο αφορά η πρόταση.

Συνοχή με τις άλλες πολιτικές και στόχους της Ένωσης

Η πρόταση ευθυγραμμίζεται πλήρως με τους στόχους της στρατηγικής της Ευρωπαϊκής Ένωσης για την αειφόρο ανάπτυξη και συμβάλλει σημαντικά στους στόχους της στρατηγικής της Λισαβόνας.

2) Διαβούλευσεισ με τα ενδιαφερόμενα μέρη και εκτίμηση αντίκτυπου

Διαβουλεύσεις με τα ενδιαφερόμενα μέρη

Μέθοδοι διαβούλευσης, κύριοι τομείς-στόχοι και γενικά χαρακτηριστικά των διαβουλευομένων

Κατά την κατάρτιση της πρότασης η Επιτροπή ζήτησε τη γνώμη των ενδιαφερομένων με διάφορους τρόπους:

- Υπήρξαν διαβουλεύσεις με την ομάδα εργασίας για το υδρογόνο. Πρόκειται για ομάδα εργασίας εμπειρογνωμόνων, που είναι αρμόδια για τη στήριξη της Επιτροπής σε θέματα που αφορούν την έγκριση τύπου υδρογονοκίνητων οχημάτων. Στο έργο της εν λόγω ομάδας συμμετέχει ένα ευρύ φάσμα ενδιαφερομένων: εθνικές αρχές, κατασκευαστές οχημάτων, προμηθευτές κατασκευαστικών στοιχείων και ενώσεις του κλάδου.

- Τον Ιούνιο του 2006 απεστάλη ερωτηματολόγιο στους ενδιαφερομένους σχετικά με τις επιλογές πολιτικής όσον αφορά το πλαίσιο για την έγκριση υδρογονοκίνητων οχημάτων. Σκοπός του ερωτηματολογίου ήταν να συγκεντρώσει τις απόψεις των ενδιαφερομένων ως προς την προτιμώμενη επιλογή και το κόστος που συνεπάγεται η έγκριση στο πλαίσιο κάθε επιλογής.

- Ανατέθηκε σε σύμβουλο να παράσχει στοιχεία για την εκτίμηση αντικτύπου και τεχνικές συμβουλές για το σχέδιο πρότασης δυνητικού κανονισμού.

- Για να γίνουν πληρέστερα κατανοητές οι συνέπειες των επιλογών πολιτικής, ο σύμβουλος διοργάνωσε συνεδριάσεις με νευραλγικές επιχειρήσεις της αυτοκινητοβιομηχανίας που εφαρμόζουν τεχνολογία υδρογόνου, ώστε να συγκεντρωθούν επιπλέον στοιχεία για την ασφάλεια, την τεχνολογία και το συνεπαγόμενο κόστος.

- Κατά το δεύτερο εξάμηνο του 2006 και στις αρχές του 2007, η ομάδα εργασίας για το υδρογόνο παρουσίασε τα αποτελέσματα των εργασιών του συμβούλου στους κυριότερους ενδιαφερομένους.

- Το προκαταρκτικό σχέδιο πρότασης κανονισμού σχετικά με την έγκριση τύπου υδρογονοκίνητων οχημάτων τέθηκε σε δημόσια διαβούλευση τον Ιούλιο του 2006. Από τη διαβούλευση αυτή προέκυψαν περίπου 20 απαντήσεις από διάφορα ενδιαφερόμενα μέρη.

Σύνοψη των απαντήσεων και τρόπος με τον οποίο ελήφθησαν υπόψη

Κατά τη διάρκεια της διαδικτυακής διαβούλευσης, τέθηκαν ορισμένα ζητήματα από τα ενδιαφερόμενα μέρη[1]. Η εκτίμηση αντικτύπου που συνοδεύει την παρούσα πρόταση λαμβάνει πλήρως υπόψη τα σημαντικά ζητήματα που τέθηκαν και εξετάζει τον τρόπο με τον οποίο ελήφθησαν υπόψη.

Συγκέντρωση και χρησιμοποίηση εμπειρογνωμοσύνης

Σχετικοί επιστημονικοί τομείς/τομείς εμπειρογνωμοσύνης

Η πρόταση απαιτούσε ανάλυση των αναγκαίων διατάξεων ασφάλειας και αξιολόγηση των παρεχόμενων επιλογών πολιτικής, καθώς και του σχετικού οικονομικού, κοινωνικού και περιβαλλοντικού αντικτύπου.

Χρησιμοποιηθείσα μέθοδος

Ο σύμβουλος πραγματοποίησε τις ακόλουθες εργασίες:

- μελέτησε τη σχετική βιβλιογραφία ώστε να εντοπίσει ζητήματα σχετικά με την ασφάλεια και το περιβάλλον τα οποία αφορούν την εισαγωγή υδρογονοκίνητων οχημάτων·

- συγκέντρωσε και αξιολόγησε πληροφορίες σχετικά με τον αντίκτυπο διαφόρων επιλογών πολιτικής για τη δημόσια ασφάλεια, το περιβάλλον και την οικονομία·

- εκτίμησε τις απαντήσεις των ενδιαφερομένων στο ερωτηματολόγιο που απέστειλαν οι υπηρεσίες της Επιτροπής τον Ιούνιο του 2006 σχετικά με τις διαθέσιμες επιλογές πολιτικής·

- συνέκρινε τον αντίκτυπο των επιλογών πολιτικής όσον αφορά τη δημόσια ασφάλεια, το περιβάλλον και την οικονομία, σε επίπεδο ποιότητας και ποσότητας·

- επανεξέτασε τις τεχνικές απαιτήσεις ενός σχεδίου πρότασης δυνητικού κανονισμού ως προς την ικανότητά του να αντιμετωπίσει τα ζητήματα ασφάλειας που έχουν εντοπιστεί.

Κυριότεροι οργανισμοί/εμπειρογνώμονες που έλαβαν μέρος στις διαβουλεύσεις

Η εταιρεία TRL Ltd. στο Ηνωμένο Βασίλειο παρείχε παρατηρήσεις σχετικά με την εκτίμηση αντικτύπου και τεχνικές συμβουλές για το σχέδιο πρότασης δυνητικού κανονισμού.

Σύνοψη των συμβουλών που ελήφθησαν και αξιοποιήθηκαν

Η Επιτροπή χρησιμοποίησε την έκθεση του συμβούλου ως στοιχείο για την ανάλυση των διαφόρων επιλογών πολιτικής. Η προτιμώμενη επιλογή πολιτικής επιλέχθηκε με βάση την ανάλυση κόστους-οφέλους, όπως διευκρινίζεται στην εκτίμηση αντικτύπου που συνοδεύει την πρόταση.

Μέσα που χρησιμοποιήθηκαν για τη δημοσιοποίηση των συμβουλών των εμπειρογνωμόνων

Η έκθεση της εταιρείας TRL βρίσκεται στον δικτυακό τόπο της ΓΔ Επιχειρήσεων και Βιομηχανίας[2].

Εκτίμηση αντικτύπου

Εξετάστηκαν τέσσερις επιλογές πολιτικής:

(1) Καμία αλλαγή πολιτικής: Η επιλογή αυτή δεν συνεπάγεται καμία περαιτέρω αλλαγή στην ισχύουσα κατάσταση. Προς το παρόν, το πεδίο εφαρμογής της νομοθεσίας για την έγκριση τύπου ΕΚ δεν καλύπτει τα υδρογονοκίνητα οχήματα. Επομένως, τα κράτη μέλη δύνανται να χορηγούν μεμονωμένες εγκρίσεις χωρίς νέα νομοθεσία.

Εάν δεν μεταβληθεί η πολιτική όσον αφορά την έγκριση υδρογονοκίνητων οχημάτων, υπάρχει μεγάλος κίνδυνος να διαταραχθεί η λειτουργία της εσωτερικής αγοράς. Αυτό θα επηρεάσει σημαντικά το κόστος για τους κατασκευαστές και θα είχε πιθανές επιπτώσεις στη δημόσια ασφάλεια.

Εάν δεν αλλάξει η πολιτική, υπάρχει μεγάλος κίνδυνος η κακή ποιότητα του αέρα και τα υψηλά επίπεδα ηχορύπανσης στα αστικά κέντρα της Ευρωπαϊκής Ένωσης να εξακολουθήσουν να αποτελούν πρόβλημα, καθώς η ατμοσφαιρική ρύπανση και η ηχορύπανση θα συνεχίσουν να βλάπτουν την υγεία του ανθρώπου.

Αυτή η επιλογή πολιτικής θα είχε ως αποτέλεσμα, αφενός, την άνιση μεταχείριση των κατασκευαστών οχημάτων όσον αφορά τη διαδικασία έγκρισης οχημάτων και, αφετέρου, την έλλειψη προβλεψιμότητας όσον αφορά το σχεδιασμό οχημάτων από τους κατασκευαστές. Επιπλέον, θα δημιουργούσε σημαντικό εμπόδιο για την ανάπτυξη της τεχνολογίας υδρογόνου στην ΕΕ.

Συνεπώς, αυτή η επιλογή πολιτικής δεν θεωρείται βιώσιμη.

(2) Νομοθεσία σε επίπεδο κράτους μέλους: Αυτή η επιλογή πολιτικής θα συνεπαγόταν τη θέσπιση νομοθεσίας σε επίπεδο κρατών μελών ώστε να καταστεί εφικτή η εισαγωγή των υδρογονοκίνητων οχημάτων.

Εάν τα κράτη μέλη εξακολουθήσουν να έχουν αποκλίνοντα πρότυπα, θα παραμείνει κατακερματισμένη η κατάσταση που επικρατεί όσον αφορά την έγκριση οχημάτων, κάτι που θα συνεπαγόταν για τους κατασκευαστές υπερβολικά υψηλό κόστος ανάπτυξης και έγκρισης και περιορισμένη δυνατότητα πρόσβασης στην αγορά. Αυτή η επιλογή πολιτικής δεν θα κατάφερνε να αντιστρέψει το κλίμα αβεβαιότητας που επικρατεί όσον αφορά την έγκριση υδρογονοκίνητων οχημάτων και, ως εκ τούτου, θα αποθάρρυνε τις περαιτέρω επενδύσεις στην τεχνολογία υδρογόνου.

Σε σύγκριση με την επιλογή « Νομοθεσία σε επίπεδο Ευρωπαϊκής Ένωσης », αυτή η επιλογή πολιτικής θα προσέφερε σημαντικά χαμηλότερα περιβαλλοντικά οφέλη και δεν θα εξασφάλιζε ότι τα υδρογονοκίνητα οχήματα είναι τουλάχιστον εξίσου ασφαλή με τα συμβατικά οχήματα.

Επομένως, η εν λόγω επιλογή θα έχει ως αποτέλεσμα μια κατακερματισμένη εσωτερική αγορά και δεν θα εξασφαλίζει την επίτευξη των στόχων πολιτικής. Συνεπώς, η προσέγγιση αυτή δεν πρέπει να ακολουθηθεί.

(3) Νομοθεσία σε επίπεδο Ευρωπαϊκής Ένωσης: Αυτή η επιλογή πολιτικής θα συνεπαγόταν την επέκταση της νομοθεσίας για την έγκριση τύπου ΕΚ ώστε να καλύπτει τα υδρογονοκίνητα οχήματα και τη θέσπιση εναρμονισμένων διατάξεων για τα οχήματα αυτά.

Η θέσπιση νομοθεσίας σε κοινοτικό επίπεδο προλαμβάνει την εμφάνιση διαφορετικών προτύπων για τα προϊόντα στα κράτη μέλη, η οποία συνεπάγεται τον κατακερματισμό της εσωτερικής αγοράς και την επιβολή περιττών φραγμών στο ενδοκοινοτικό εμπόριο. Με τη θέσπιση εναρμονισμένων προτύπων για τα υδρογονοκίνητα οχήματα είναι δυνατόν να αξιοποιηθούν τα οφέλη των οικονομιών κλίμακας, καθώς μπορούν να δημιουργηθούν σειρές παραγωγής για ολόκληρη την ευρωπαϊκή αγορά. Η επιλογή αυτή θα άνοιγε τις αγορές σε ορισμένα κράτη μέλη όπου η πώληση υδρογονοκίνητων οχημάτων δεν επιτρέπεται προς το παρόν.

Όπως φαίνεται από την εκτίμηση αντικτύπου, αυτή η επιλογή συνεπάγεται σαφή οφέλη: εξασφαλίζεται η ορθή λειτουργία της εσωτερικής αγοράς, παρέχεται υψηλό επίπεδο δημόσιας ασφάλειας σε όλα τα κράτη μέλη της ΕΕ και βελτιώνονται συντομότερα τα επίπεδα ηχορύπανσης και ποιότητας του αέρα. Αυτό, με τη σειρά του, θα βελτιώσει τη δημόσια υγεία και έτσι θα δοθεί η δυνατότητα στις κυβερνήσεις να εξοικονομήσουν χρήματα.

Επιπλέον, θα εξασφαλιστεί ότι η Ευρωπαϊκή Ένωση θα συμβαδίζει με άλλες σημαντικές αυτοκινητοπαραγωγές περιοχές του κόσμου όσον αφορά την εισαγωγή προηγμένων τεχνολογιών, ενώ ενδέχεται να βελτιωθεί και η διεθνής ανταγωνιστικότητα του εν λόγω ευρωπαϊκού κλάδου.

Ως εκ τούτου, αυτή είναι η επιλογή που υποστηρίζεται στο πλαίσιο της πρότασης.

(4) Μη ρυθμιστική προσέγγιση: Αυτορρύθμιση μέσω της δέσμευσης κατόπιν διαπραγματεύσεων με την αυτοκινητοβιομηχανία με σκοπό τη θέσπιση απαιτήσεων για τα υδρογονοκίνητα οχήματα.

Δεν είναι σαφές κατά πόσον η αυτοδέσμευση παρέχει επαρκείς εγγυήσεις ότι τα υδρογονοκίνητα οχήματα θα είναι εξίσου ασφαλή με τα συμβατικά οχήματα ή ότι θα επιβληθούν ενδεδειγμένες κυρώσεις, εάν παραβιαστεί η αυτοδέσμευση. Επιπροσθέτως, αυτή η προσέγγιση δεν είναι πιθανόν να εξασφαλίσει ότι τα υδρογονοκίνητα οχήματα θα αντιμετωπίζονται όπως ακριβώς τα συμβατικά οχήματα όσον αφορά τη διαδικασία έγκρισης τύπου. Επιπλέον, δεν είναι προκύπτει σαφώς κατά πόσον η χρήση εθελοντικής προσέγγισης θα προσφέρει πρόσθετα οφέλη στον συγκεκριμένο βιομηχανικό κλάδο, στις κυβερνήσεις ή στο ευρύ κοινό.

Κατά συνέπεια, η επιλογή της μη ρυθμιστικής προσέγγισης δεν εξετάστηκε περαιτέρω.

Οι υπηρεσίες της Επιτροπής πραγματοποίησαν την εκτίμηση αντικτύπου που παρατίθεται στο πρόγραμμα εργασίας με αριθμό αναφοράς 2006/ENTR/044.

3) Νομικά στοιχεια της πρότασης

Συνοπτική παρουσίαση της προτεινόμενης ενέργειας

Από την εκτίμηση αντικτύπου προέκυψε ότι η προτιμώμενη επιλογή πολιτικής είναι η έκδοση κανονισμού της ΕΕ με σκοπό την ενσωμάτωση των υδρογονοκίνητων οχημάτων των κατηγοριών M1, M2, M3 και N1, N2, N3 στο πλαίσιο της έγκρισης τύπου ΕΚ ολόκληρου οχήματος.

Η πρόταση προβλέπει την τροποποίηση της οδηγίας-πλαισίου[3] με σκοπό την ενσωμάτωση των υδρογονοκίνητων οχημάτων στη διαδικασία έγκρισης. Καθορίζει τις τεχνικές απαιτήσεις που θα ισχύουν για την έγκριση τύπου κατασκευαστικών στοιχείων υδρογόνου (δεξαμενών υδρογόνου και άλλων κατασκευαστικών στοιχείων υδρογόνου εκτός από δεξαμενές), τα οποία θα περιλαμβάνονται στο σύστημα υδρογόνου, έτσι ώστε να εξασφαλίζεται ότι τα εν λόγω κατασκευαστικά στοιχεία λειτουργούν ορθά και με ασφάλεια. Επιπλέον, περιλαμβάνει απαιτήσεις για την έγκριση τύπου οχημάτων όσον αφορά την εγκατάσταση κατασκευαστικών στοιχείων ή συστημάτων υδρογόνου στα οχήματα. Η πρόταση προβλέπει την τροποποίηση χωριστών οδηγιών και κανονισμών για την έγκριση τύπου, με σκοπό την συμπερίληψη ειδικών απαιτήσεων για τα υδρογονοκίνητα οχήματα.

Νομική βάση

Η νομική βάση της πρότασης είναι το άρθρο 95 της Συνθήκης.

Αρχή της επικουρικότητας

Η αρχή της επικουρικότητας τηρείται από τη στιγμή που οι στόχοι πολιτικής δεν μπορούν να επιτευχθούν ικανοποιητικά με ενέργειες των κρατών μελών και μπορούν να επιτευχθούν αποτελεσματικότερα σε κοινοτικό επίπεδο. Η δραστηριοποίηση σε επίπεδο Ευρωπαϊκής Ένωσης είναι απαραίτητη λόγω της ανάγκης να αποφευχθεί η δημιουργία φραγμών στην ενιαία αγορά.

Με την ανάληψη δράσης σε κοινοτικό επίπεδο θα επιτευχθούν αποτελεσματικότερα οι στόχοι της πρότασης, καθώς θα αποτραπεί ο –διαφορετικά, αναπόφευκτος– κατακερματισμός της εσωτερικής αγοράς και θα είναι εγγυημένη η ασφάλεια των υδρογονοκίνητων οχημάτων.

Αρχή της αναλογικότητας

Η πρόταση τηρεί την αρχή της αναλογικότητας, επειδή δεν υπερβαίνει αυτό που είναι αναγκαίο για να επιτευχθεί η εξασφάλιση της ορθής λειτουργίας της εσωτερικής αγοράς, ενώ ταυτόχρονα παρέχει υψηλό επίπεδο δημόσιας ασφάλειας και περιβαλλοντικής προστασίας.

Επιλογή μέσων

Η προτεινόμενη πράξη είναι ο κανονισμός. Άλλα μέσα δεν θα ήταν επαρκή για τον ακόλουθο λόγο:

- Η έκδοση κανονισμού θεωρείται ενδεδειγμένη γιατί παρέχει την απαιτούμενη εξασφάλιση της συμμόρφωσης, ενώ παράλληλα δεν απαιτεί μεταφορά στη νομοθεσία των κρατών μελών.

Η πρόταση χρησιμοποιεί την «προσέγγιση πολλαπλών επιπέδων», η οποία είχε αρχικώς εισαχθεί κατόπιν αιτήματος του Ευρωπαϊκού Κοινοβουλίου και είχε χρησιμοποιηθεί και σε άλλες νομοθετικές πράξεις, π.χ. στην περίπτωση της οδηγίας για τις εκπομπές βαρέων οχημάτων[4] και στον κανονισμό για τις εκπομπές Euro 5 και 6 των βαρέων οχημάτων[5]. Η προσέγγιση αυτή προβλέπει ότι η πρόταση και η έκδοση νομοθεσίας θα γίνεται σύμφωνα με δύο διαφορετικούς αλλά παράλληλους δρόμους:

- πρώτον, οι θεμελιώδεις διατάξεις καθορίζονται από το Ευρωπαϊκό Κοινοβούλιο και το Συμβούλιο σε κανονισμό βάσει του άρθρου 95 της συνθήκης ΕΚ μέσω της διαδικασίας συναπόφασης (η «πρόταση συναπόφασης»)·

- δεύτερον, οι τεχνικές προδιαγραφές για την εφαρμογή των θεμελιωδών διατάξεων θα καθορίζονται σε κανονισμό που εκδίδεται από την Επιτροπή με τη βοήθεια μιας ρυθμιστικής επιτροπής (η «πρόταση επιτροπολογίας»).

4) Δημοσιονομικές επιπτώσεις

Η πρόταση δεν έχει επιπτώσεις στον κοινοτικό προϋπολογισμό.

5) Συμπληρωματικεσ πληροφορίες

Προσομοίωση, πιλοτική φάση και μεταβατική περίοδος

Η πρόταση προβλέπει γενικές μεταβατικές περιόδους ώστε να δοθούν επαρκείς προθεσμίες στους κατασκευαστές οχημάτων.

Απλούστευση

Η πρόταση προβλέπει την απλούστευση των διοικητικών διαδικασιών για τις δημόσιες αρχές (κοινοτικές ή εθνικές). Η πρόταση περιέχεται στο πρόγραμμα εργασίας και στο νομοθετικό πρόγραμμα της Επιτροπής με αριθμό αναφοράς 2006/ENTR/044.

Κατάργηση υφιστάμενης νομοθεσίας

Η έγκριση της πρότασης δεν θα συνεπάγεται την κατάργηση υφιστάμενης νομοθεσίας.

Ρήτρα επανεξέτασης / αναθεώρησης / λήξης ισχύος

Η πρόταση προβλέπει ότι οι τεχνικές απαιτήσεις του κανονισμού θα προσαρμόζονται στην τεχνική πρόοδο που θα σημειωθεί στο μέλλον.

Ευρωπαϊκός Οικονομικός Χώρος

Η προτεινόμενη νομοθετική πράξη αφορά θέμα του ΕΟΧ και, επομένως, πρέπει να επεκταθεί στον Ευρωπαϊκό Οικονομικό Χώρο.

2007/0214 (COD)

Πρόταση

ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την έγκριση τύπου υδρογονοκίνητων μηχανοκίνητων οχημάτων και την τροποποίηση της οδηγίας 2007/46//ΕΚ

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,

την πρόταση της Επιτροπής[6],

τη γνώμη της Ευρωπαϊκής Οικονομικής και Κοινωνικής Επιτροπής[7],

Αποφασίζοντας σύμφωνα με τη διαδικασία του άρθρου 251 της Συνθήκης[8],

Εκτιμώντας τα ακόλουθα:

(1) Η εσωτερική αγορά περιλαμβάνει ένα χώρο χωρίς εσωτερικά σύνορα, στον οποίο πρέπει να εξασφαλίζεται η ελεύθερη κυκλοφορία των εμπορευμάτων, των προσώπων, των υπηρεσιών και των κεφαλαίων. Για το σκοπό αυτό έχει θεσπιστεί ένα συνολικό κοινοτικό σύστημα έγκρισης τύπου των μηχανοκίνητων οχημάτων. Οι τεχνικές απαιτήσεις για την έγκριση τύπου μηχανοκίνητων οχημάτων όσον αφορά την πρόωση με υδρογόνο πρέπει να εναρμονίζονται ώστε να αποφεύγεται η θέσπιση απαιτήσεων οι οποίες διαφέρουν από το ένα κράτος μέλος στο άλλο και να εξασφαλίζεται η ορθή λειτουργία της εσωτερικής αγοράς ενώ, παράλληλα, θα παρέχεται υψηλό επίπεδο περιβαλλοντικής προστασίας και δημόσιας ασφάλειας.

(2) Ο παρών κανονισμός αποτελεί νέο ξεχωριστό κανονισμό στο πλαίσιο της κοινοτικής διαδικασίας έγκρισης τύπου σύμφωνα με την οδηγία 2007/46//ΕΚ του Ευρωπαϊκού Κοινοβουλίου και του Συμβουλίου, της [ ημερομηνία ], σχετικά με τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά («οδηγία-πλαίσιο»)[9]. Για το λόγο αυτό, τα παραρτήματα IV, VI και XI της εν λόγω οδηγίας πρέπει να τροποποιηθούν αναλόγως.

(3) Ύστερα από αίτημα του Ευρωπαϊκού Κοινοβουλίου υιοθετήθηκε μια νέα ρυθμιστική προσέγγιση όσον αφορά τη νομοθεσία της ΕΕ για τα οχήματα. Ως εκ τούτου, ο παρών κανονισμός πρέπει να ορίζει μόνο θεμελιώδεις διατάξεις σχετικά με την έγκριση τύπου συστημάτων και κατασκευαστικών στοιχείων υδρογόνου, ενώ οι τεχνικές προδιαγραφές πρέπει να ορίζονται μέσω μέτρων εφαρμογής που θεσπίζονται κατόπιν διαδικασιών επιτροπολογίας.

(4) Στον τομέα των μεταφορών, πρέπει να επιδιωχθεί μεγαλύτερο μερίδιο πιο φιλικών προς το περιβάλλον οχημάτων και θα πρέπει να καταβληθούν περαιτέρω προσπάθειες ώστε να τεθούν περισσότερα τέτοια οχήματα στην αγορά. Η καθιέρωση οχημάτων που χρησιμοποιούν εναλλακτικά καύσιμα μπορεί να συμβάλει σημαντικά στη βελτίωση της ποιότητας του αέρα στα αστικά κέντρα.

(5) Το υδρογόνο θεωρείται καθαρό καύσιμο, καθώς τα οχήματα που προωθούνται με υδρογόνο δεν παράγουν ρύπους που περιέχουν άνθρακα ούτε εκπέμπουν αέρια θερμοκηπίου. Ωστόσο, πρέπει να υπάρξει μέριμνα ώστε το καύσιμο υδρογόνου να παράγεται με βιώσιμο τρόπο, προκειμένου το συνολικό περιβαλλοντικό ισοζύγιο από την εισαγωγή υδρογόνου ως καυσίμου μηχανοκίνητων οχημάτων να είναι θετικό.

(6) Ο καθορισμός του πλαισίου έγκρισης για τα οχήματα που χρησιμοποιούν υδρογόνο θα αυξήσει την εμπιστοσύνη των δυνητικών χρηστών και του ευρέος κοινού στη νέα αυτή τεχνολογία.

(7) Κατά συνέπεια, κρίνεται αναγκαίο να διαμορφωθεί το κατάλληλο πλαίσιο, ώστε να επιταχυνθεί η διάθεση στην αγορά οχημάτων με καινοτόμους τεχνολογίες πρόωσης και οχημάτων που χρησιμοποιούν εναλλακτικά καύσιμα με περιορισμένες επιπτώσεις στο περιβάλλον.

(8) Οι περισσότεροι κατασκευαστές οχημάτων πραγματοποιούν επενδύσεις για την ανάπτυξη της τεχνολογίας υδρογόνου και έχουν ήδη αρχίσει να διαθέτουν τέτοια οχήματα στην αγορά. Μελλοντικά, είναι πιθανό να αυξηθεί το ποσοστό των υδρογονοκίνητων οχημάτων επί του συνολικού στόλου οχημάτων. Ως εκ τούτου, είναι αναγκαίο να θεσπιστούν κοινές απαιτήσεις όσον αφορά την ασφάλεια των εν λόγω οχημάτων.

(9) Πρέπει να εφαρμοστούν μέτρα ασφάλειας ώστε το σύστημα υδρογόνου και τα κατασκευαστικά στοιχεία του να λάβουν έγκριση τύπου.

(10) Για την έγκριση τύπου του οχήματος πρέπει να ληφθεί υπόψη η εγκατάσταση του συστήματος υδρογόνου και των κατασκευαστικών στοιχείων του στο όχημα.

(11) Λόγω των χαρακτηριστικών του καυσίμου, τα υδρογονοκίνητα οχήματα ενδέχεται να απαιτούν ειδική αντιμετώπιση από τις υπηρεσίες διάσωσης. Για το λόγο αυτό, είναι αναγκαίο να προβλεφθούν απαιτήσεις επισήμανσης των εν λόγω οχημάτων, ώστε να ενημερώνονται οι υπηρεσίες αυτές για το καύσιμο που περιέχεται στο όχημα.

(12) Οι κατασκευαστές πρέπει επίσης να λαμβάνουν τα ενδεικνυόμενα μέτρα ώστε να αποτρέπεται ο κίνδυνος χρήσης ακατάλληλου καυσίμου στο όχημα.

(13) Τα αναγκαία μέτρα για την εφαρμογή του παρόντος κανονισμού πρέπει να θεσπίζονται σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή[10].

(14) Ειδικότερα, πρέπει να ανατεθεί στην Επιτροπή η αρμοδιότητα να εισάγει απαιτήσεις και διαδικασίες δοκιμής σχετικά με νέες μορφές αποθήκευσης ή χρήσης υδρογόνου, επιπλέον κατασκευαστικά στοιχεία υδρογόνου και το σύστημα πρόωσης. Η Επιτροπή πρέπει επίσης να έχει την εξουσία να καθιερώνει ειδικές διαδικασίες, δοκιμές και απαιτήσεις όσον αφορά την προστασία των υδρογονοκίνητων οχημάτων από την πρόσκρουση και τις απαιτήσεις ασφάλειας του ολοκληρωμένου συστήματος. Δεδομένου ότι τα μέτρα αυτά είναι γενικής εμβέλειας και έχουν ως αντικείμενο την τροποποίηση μη ουσιωδών στοιχείων του παρόντος κανονισμού και τη συμπλήρωση του παρόντος κανονισμού με την προσθήκη νέων μη ουσιωδών στοιχείων, πρέπει να θεσπίζονται σύμφωνα με την κανονιστική διαδικασία με έλεγχο, η οποία προβλέπεται στο άρθρο 5α της απόφασης 1999/468/EΚ.

(15) Οι στόχοι του παρόντος κανονισμού, δηλαδή η υλοποίηση της εσωτερικής αγοράς μέσω της εισαγωγής κοινών τεχνικών απαιτήσεων σχετικά με τα μηχανοκίνητα οχήματα που χρησιμοποιούν υδρογόνο, δεν είναι δυνατόν να επιτευχθούν επαρκώς από τα κράτη μέλη. Λόγω της εμβέλειας της απαιτούμενης δράσης, οι στόχοι μπορούν να επιτευχθούν καλύτερα σε κοινοτικό επίπεδο. Συνεπώς, η Κοινότητα δύναται να θεσπίσει μέτρα σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης. Σύμφωνα με την αρχή της αναλογικότητας, όπως ορίζεται στο εν λόγω άρθρο, ο παρών κανονισμός δεν υπερβαίνει τα απαραίτητα για το σκοπό αυτό,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Αντικείμενο

Ο παρών κανονισμός θεσπίζει τις απαιτήσεις για την έγκριση τύπου οχημάτων όσον αφορά την πρόωση με υδρογόνο και για την έγκριση τύπου κατασκευαστικών στοιχείων υδρογόνου και συστημάτων υδρογόνου. Ο παρών κανονισμός θεσπίζει επίσης απαιτήσεις για την εγκατάσταση των εν λόγω κατασκευαστικών στοιχείων και συστημάτων.

Άρθρο 2

Πεδίο εφαρμογής

Ο παρών κανονισμός εφαρμόζεται:

(1) στα υδρογονοκίνητα οχήματα των κατηγοριών M και N, καθώς και στην προστασία από πρόσκρουση και την ηλεκτρική ασφάλεια των εν λόγω οχημάτων·

(2) στα κατασκευαστικά στοιχεία υδρογόνου που έχουν σχεδιαστεί για μηχανοκίνητα οχήματα των κατηγοριών M και N, που παρατίθενται στο παράρτημα I·

(3) στα συστήματα υδρογόνου που έχουν σχεδιαστεί για μηχανοκίνητα οχήματα των κατηγοριών M και N, συμπεριλαμβανομένων των νέων μορφών αποθήκευσης ή χρήσης του υδρογόνου.

Άρθρο 3

Ορισμοί

Για τους σκοπούς του παρόντος κανονισμού, εφαρμόζονται οι ακόλουθοι ορισμοί:

(1) «υδρογονοκίνητο όχημα»: οποιοδήποτε μηχανοκίνητο όχημα χρησιμοποιεί καθαρό υδρογόνο ή μείγμα υδρογόνου και φυσικού αερίου ως καύσιμο για την πρόωσή του·

(2) «σύστημα πρόωσης»: ο κινητήρας εσωτερικής καύσης ή το σύστημα στοιχείων καυσίμου που χρησιμοποιούνται για την πρόωση του οχήματος·

(3) «κατασκευαστικό στοιχείο υδρογόνου»: η δεξαμενή υδρογόνου και όλα τα άλλα μέρη του οχήματος που έρχονται σε άμεση επαφή με το υδρογόνο ή τα οποία αποτελούν μέρος ενός συστήματος που τοποθετείται λόγω της χρήσης υδρογόνου·

(4) «σύστημα υδρογόνου»: σύνολο κατασκευαστικών στοιχείων υδρογόνου και συνδετικών μερών που τοποθετούνται σε υδρογονοκίνητα οχήματα, εξαιρουμένων των συστημάτων πρόωσης ή των εφεδρικών μονάδων ισχύος·

(5) «μέγιστη επιτρεπόμενη πίεση λειτουργίας» (ΜΕΠΛ): η μέγιστη πίεση στην οποία είναι σχεδιασμένο να υποβάλλεται ένα κατασκευαστικό στοιχείο και η οποία είναι η βάση για τον προσδιορισμό της αντοχής του εν λόγω κατασκευαστικού στοιχείου·

(6) «ονομαστική πίεση λειτουργίας» (ΟΠΛ): εάν πρόκειται για δεξαμενή, η σταθεροποιημένη πίεση σε ενιαία θερμοκρασία 288K (15°C) για τη δεξαμενή καυσίμου· εάν πρόκειται για άλλα κατασκευαστικά στοιχεία, το επίπεδο πίεσης στο οποίο λειτουργεί συνήθως ένα κατασκευαστικό στοιχείο·

(7) «εσωτερική δεξαμενή»: το μέρος της δεξαμενής που έχει σχεδιαστεί για να χρησιμοποιεί υγρό υδρογόνο το οποίο περιέχει το κρυογονικό υδρογόνο.

Για τους σκοπούς του σημείου 4, θεωρούνται συστήματα υδρογόνου τα ακόλουθα συστήματα:

α) σύστημα παρακολούθησης και ελέγχου της χρήσης·

β) σύστημα διεπαφής του οχήματος·

γ) σύστημα υπερχείλισης·

δ) σύστημα προστασίας από την υπερπίεση·

ε) σύστημα ανίχνευσης βλάβης του εναλλάκτη θερμότητας.

Άρθρο 4

Υποχρεώσεις των κατασκευαστών

1. Οι κατασκευαστές αποδεικνύουν ότι όλα τα νέα υδρογονοκίνητα οχήματα που πωλούνται, ταξινομούνται ή τίθενται σε λειτουργία εντός της Κοινότητας και όλα τα κατασκευαστικά στοιχεία υδρογόνου ή συστήματα υδρογόνου που πωλούνται ή τίθενται σε λειτουργία εντός της Κοινότητας έχουν λάβει έγκριση τύπου σύμφωνα με τον παρόντα κανονισμό.

2. Για τους σκοπούς της έγκρισης τύπου οχημάτων, οι κατασκευαστές εξοπλίζουν τα υδρογονοκίνητα οχήματα με κατασκευαστικά στοιχεία και συστήματα υδρογόνου που έχουν δοκιμαστεί και εγκατασταθεί σύμφωνα με τον παρόντα κανονισμό.

3. Για τους σκοπούς της έγκρισης τύπου κατασκευαστικών στοιχείων και συστημάτων, οι κατασκευαστές εξασφαλίζουν ότι τα κατασκευαστικά στοιχεία και συστήματα υδρογόνου δοκιμάζονται σύμφωνα με τον παρόντα κανονισμό.

4. Οι κατασκευαστές παρέχουν στις αρμόδιες για την έγκριση τύπου αρχές τα απαιτούμενα στοιχεία για τις προδιαγραφές των οχημάτων και τις συνθήκες δοκιμών.

5. Οι κατασκευαστές παρέχουν στοιχεία για την περιοδική επιθεώρηση των συστημάτων και κατασκευαστικών στοιχείων υδρογόνου κατά τη διάρκεια χρήσης του οχήματος.

Άρθρο 5

Γενικές απαιτήσεις για τα κατασκευαστικά στοιχεία και συστήματα υδρογόνου

Οι κατασκευαστές εξασφαλίζουν ότι:

α) τα κατασκευαστικά στοιχεία και συστήματα υδρογόνου λειτουργούν ορθά και με ασφάλεια και είναι αξιόπιστα όσον αφορά την αντοχή στις ηλεκτρικές, μηχανικές, θερμικές και χημικές συνθήκες λειτουργίας χωρίς διαρροές ή εμφανείς παραμορφώσεις·

β) το σύστημα υδρογόνου προστατεύεται από την υπερπίεση·

γ) τα υλικά εκείνων των μερών των κατασκευαστικών στοιχείων και συστημάτων υδρογόνου τα οποία θα έρχονται σε άμεση επαφή με το υδρογόνο είναι συμβατά με το υδρογόνο·

δ) τα κατασκευαστικά στοιχεία και συστήματα υδρογόνου αντέχουν στις αναμενόμενες θερμοκρασίες και πιέσεις κατά τη διάρκεια του κύκλου ζωής τους·

ε) τα κατασκευαστικά στοιχεία και συστήματα υδρογόνου είναι αξιόπιστα όσον αφορά την αντοχή σε ένα φάσμα θερμοκρασιών λειτουργίας που προβλέπεται στα μέτρα εφαρμογής·

στ) τα κατασκευαστικά στοιχεία υδρογόνου φέρουν επισήμανση σύμφωνα με τα μέτρα εφαρμογής·

ζ) σε όλα τα κατασκευαστικά στοιχεία υδρογόνου με κατευθυντική ροή επισημαίνεται ευκρινώς η κατεύθυνση της ροής.

Άρθρο 6

Απαιτήσεις για δεξαμενές υδρογόνου που είναι σχεδιασμένες να χρησιμοποιούν υγρό υδρογόνο

Οι δεξαμενές υδρογόνου που είναι σχεδιασμένες να χρησιμοποιούν υγρό υδρογόνο δοκιμάζονται σύμφωνα με τις διαδικασίες δοκιμής που προβλέπονται στο παράρτημα II.

Άρθρο 7

Απαιτήσεις για άλλα κατασκευαστικά στοιχεία υδρογόνου, εκτός από δεξαμενές, που είναι σχεδιασμένα να χρησιμοποιούν υγρό υδρογόνο

1. Τα κατασκευαστικά στοιχεία υδρογόνου, άλλα από δεξαμενές, που είναι σχεδιασμένα να χρησιμοποιούν υγρό υδρογόνο δοκιμάζονται σύμφωνα με τις διαδικασίες δοκιμής που προβλέπονται στο παράρτημα III ανάλογα με τον τύπο τους.

2. Οι διατάξεις εκτόνωσης της πίεσης είναι σχεδιασμένες κατά τέτοιο τρόπο ώστε να εξασφαλίζεται ότι η πίεση στην εσωτερική δεξαμενή ή σε άλλα κατασκευαστικά στοιχεία υδρογόνου δεν υπερβαίνει μια επιτρεπόμενη τιμή. Οι τιμές ορίζονται με βάση τη μέγιστη επιτρεπόμενη πίεση λειτουργίας (ΜΕΠΛ) του συστήματος υδρογόνου. Παρέχεται σύστημα ασφάλειας για τους εναλλάκτες θερμότητας ώστε να ανιχνεύεται τυχόν βλάβη τους.

Άρθρο 8

Απαιτήσεις για δεξαμενές υδρογόνου που είναι σχεδιασμένες να χρησιμοποιούν (αέριο) υδρογόνο

1. Οι δεξαμενές υδρογόνου που είναι σχεδιασμένες να χρησιμοποιούν συμπιεσμένο (αέριο) υδρογόνο ταξινομούνται σύμφωνα με το σημείο 1 του παραρτήματος IV.

2. Οι δεξαμενές για τις οποίες γίνεται λόγος στην παράγραφο 1 δοκιμάζονται σύμφωνα με τις διαδικασίες δοκιμής που προβλέπονται στο παράρτημα IV ανάλογα με τον τύπο τους.

3. Παρέχεται λεπτομερής περιγραφή όλων των ιδιοτήτων και αντοχών του κυριότερου υλικού που χρησιμοποιείται στο σχεδιασμό της δεξαμενής, καθώς και τα αποτελέσματα των δοκιμών στις οποίες υποβλήθηκε το εν λόγω υλικό.

4. Επιτρέπεται η χρήση μείγματος αέριου υδρογόνου και φυσικού αερίου ως καυσίμου.

Άρθρο 9

Απαιτήσεις για κατασκευαστικά στοιχεία υδρογόνου, άλλα από δεξαμενές, που είναι σχεδιασμένα να χρησιμοποιούν συμπιεσμένο (αέριο) υδρογόνο

1. Τα κατασκευαστικά στοιχεία υδρογόνου, άλλα από δεξαμενές, που είναι σχεδιασμένα να χρησιμοποιούν συμπιεσμένο (αέριο) υδρογόνο δοκιμάζονται σύμφωνα με τις διαδικασίες δοκιμής που προβλέπονται στο παράρτημα V ανάλογα με τον τύπο τους.

2. Επιτρέπεται η χρήση μείγματος αέριου υδρογόνου και φυσικού αερίου ως καυσίμου.

Άρθρο 10

Γενικές απαιτήσεις για την εγκατάσταση κατασκευαστικών στοιχείων και συστημάτων υδρογόνου

Η εγκατάσταση των κατασκευαστικών στοιχείων και συστημάτων υδρογόνου γίνεται σύμφωνα με τις απαιτήσεις που ορίζονται στο παράρτημα VI.

Άρθρο 11

Χρονοδιάγραμμα εφαρμογής

1. Από την ημερομηνία που αναφέρεται στο άρθρο 15 παράγραφος 2, οι εθνικές αρχές αρνούνται να εκδώσουν έγκριση τύπου ΕΚ ή εθνική έγκριση τύπου σε νέους τύπους οχημάτων για λόγους που σχετίζονται με την πρόωση με υδρογόνο, ή να εκδώσουν έγκριση τύπου ΕΚ ή εθνική έγκριση τύπου κατασκευαστικού στοιχείου σε νέους τύπους κατασκευαστικών στοιχείων ή συστημάτων υδρογόνου που δεν συμμορφώνονται με τις απαιτήσεις του παρόντος κανονισμού.

2. Από τις [ ημερομηνία, 36 μήνες από την ημερομηνία έναρξης ισχύος ], οι εθνικές αρχές, για λόγους που σχετίζονται με την πρόωση με υδρογόνο στην περίπτωση νέων οχημάτων που δεν συμμορφώνονται με τις απαιτήσεις του παρόντος κανονισμού, θεωρούν ότι τα πιστοποιητικά συμμόρφωσης δεν ισχύουν πλέον για τους σκοπούς του άρθρου 26 της οδηγίας 2007/46//ΕΚ και απαγορεύουν την ταξινόμηση, πώληση και θέση σε λειτουργία των εν λόγω οχημάτων και, σε περίπτωση νέων κατασκευαστικών στοιχείων ή συστημάτων υδρογόνου που δεν συμμορφώνονται με τις απαιτήσεις του παρόντος κανονισμού, απαγορεύουν την πώληση και τη θέση σε λειτουργία τους.

3. Με την επιφύλαξη των παραγράφων 1 και 2 του παρόντος άρθρου και υπό την προϋπόθεση της έναρξης ισχύος των μέτρων εφαρμογής που θεσπίζονται δυνάμει του άρθρου 12 παράγραφος 1, ύστερα από αίτημα του κατασκευαστή, οι εθνικές αρχές δεν μπορούν, για λόγους που σχετίζονται με την πρόωση με υδρογόνο, να αρνηθούν τη χορήγηση έγκρισης τύπου EΚ ή εθνικής έγκρισης τύπου σε ένα νέο τύπο οχήματος ή σε ένα νέο τύπο κατασκευαστικού στοιχείου ή συστήματος υδρογόνου, ή να απαγορεύσουν την ταξινόμηση, πώληση ή θέση σε λειτουργία ενός νέου οχήματος, ή να απαγορεύσουν την πώληση ή θέση σε λειτουργία ενός νέου κατασκευαστικού στοιχείου ή συστήματος υδρογόνου, εάν το εν λόγω όχημα, κατασκευαστικό στοιχείο ή σύστημα συμμορφώνεται με τις απαιτήσεις του παρόντος κανονισμού.

Άρθρο 12

Μέτρα εφαρμογής

1. Η Επιτροπή, σύμφωνα με τη διαδικασία που αναφέρεται στο άρθρο 39 παράγραφος 9 της οδηγίας 2007/46/EΚ, εγκρίνει τα ακόλουθα μέτρα εφαρμογής:

α) τις διοικητικές διατάξεις για την έγκριση τύπου ΕΚ οχημάτων όσον αφορά την πρόωση με υδρογόνο, καθώς και κατασκευαστικών στοιχείων και συστημάτων υδρογόνου·

β) τα στοιχεία που πρέπει να παρέχονται από τους κατασκευαστές για τους σκοπούς της έγκρισης τύπου και της περιοδικής επιθεώρησης που αναφέρονται στο άρθρο 4 παράγραφοι 4 και 5·

γ) τους λεπτομερείς κανόνες για τις διαδικασίες δοκιμής που ορίζονται στα παραρτήματα II έως V·

δ) τους λεπτομερείς κανόνες για τα κατασκευαστικά στοιχεία και συστήματα υδρογόνου που παρατίθενται στο παράρτημα VI·

ε) τις απαιτήσεις για την ασφαλή και αξιόπιστη λειτουργία των κατασκευαστικών στοιχείων και συστημάτων υδρογόνου που προβλέπονται στο άρθρο 5.

2. Η Επιτροπή δύναται, σύμφωνα με τη διαδικασία που αναφέρεται στο άρθρο 39 παράγραφος 9 της οδηγίας 2007/46/EΚ, να εγκρίνει τα ακόλουθα μέτρα εφαρμογής:

α) ειδικές τεχνικές απαιτήσεις για την εφαρμογή του άρθρου 8 παράγραφος 4 και του άρθρου 9 παράγραφος 2·

β) προδιαγραφές για τις απαιτήσεις που αφορούν κάποιο από τα παρακάτω:

- νέες μορφές αποθήκευσης ή χρήσης υδρογόνου·

- προστασία του οχήματος από την πρόσκρουση·

- απαιτήσεις ασφάλειας για το ολοκληρωμένο σύστημα, οι οποίες να καλύπτουν τουλάχιστον την ανίχνευση διαρροής και τις απαιτήσεις που αφορούν το αέριο καθαρισμού·

- ηλεκτρική μόνωση και ηλεκτρική ασφάλεια·

γ) άλλα μέτρα που είναι αναγκαία για την εκτέλεση του κανονισμού.

Άρθρο 13

Τροποποιήσεις της οδηγίας 2007/46//ΕΚ

Τα παραρτήματα IV, VI και XI της οδηγίας 2007/46//ΕΚ τροποποιούνται σύμφωνα με το παράρτημα VII του παρόντος κανονισμού.

Άρθρο 14

Κυρώσεις λόγω έλλειψης συμμόρφωσης

1. Τα κράτη μέλη θεσπίζουν τις διατάξεις για τις κυρώσεις που επιβάλλονται σε περίπτωση παράβασης των διατάξεων του παρόντος κανονισμού από τους κατασκευαστές και λαμβάνουν όλα τα απαραίτητα μέτρα για να εξασφαλίσουν την επιβολή τους. Οι προβλεπόμενες κυρώσεις πρέπει να είναι αποτελεσματικές, αναλογικές και αποτρεπτικές. Tα κράτη μέλη κοινοποιούν τις εν λόγω διατάξεις στην Επιτροπή το αργότερο [ ημερομηνία, δεκαοκτώ μήνες από την έναρξη ισχύος του παρόντος κανονισμού ] και κοινοποιούν αμέσως κάθε μεταγενέστερη τροποποίηση που τις επηρεάζει.

2. Οι τύποι παραβάσεων που υπόκεινται σε κυρώσεις περιλαμβάνουν:

α) την υποβολή ψευδών δηλώσεων στο πλαίσιο των διαδικασιών έγκρισης ή των διαδικασιών που οδηγούν σε ανάκληση·

β) την παραποίηση των αποτελεσμάτων των δοκιμών για την έγκριση τύπου ή τη συμμόρφωση κατά τη χρήση·

γ) την απόκρυψη στοιχείων ή τεχνικών προδιαγραφών που θα μπορούσαν να οδηγήσουν στην ανάκληση ή την απόσυρση της έγκρισης τύπου·

δ) την άρνηση παροχής πρόσβασης στις πληροφορίες·

ε) τη χρήση διατάξεων διακοπής της λειτουργίας.

Άρθρο 15

Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Εφαρμόζεται από [ ΗΜΕΡΟΜΗΝΙΑ – 24 μήνες από την έναρξη ισχύος ], με εξαίρεση το άρθρο 11 παράγραφος 3, που εφαρμόζεται από την ημερομηνία έναρξης ισχύος.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, […]

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[…] […]

ΠΑΡΑΡΤΗΜΑ I Κατάλογος κατασκευαστικών στοιχείων που υπόκεινται σε έγκριση τύπου

Τα ακόλουθα κατασκευαστικά στοιχεία υδρογόνου υπόκεινται σε έγκριση τύπου:

α) κατασκευαστικά στοιχεία που είναι σχεδιασμένα να χρησιμοποιούν υγρό υδρογόνο:

1. δεξαμενή·

2. αυτόματη βαλβίδα (εάν η πρώτη αυτόματη βαλβίδα βρίσκεται κατάντη της δεξαμενής ή εάν υπάρχει διάταξη ασφάλειας)·

3. βαλβίδα ελέγχου ή βαλβίδα αντεπιστροφής (εάν υπάρχει διάταξη ασφάλειας)·

4. εύκαμπτη γραμμή καυσίμου (εάν ανάντη της πρώτης αυτόματης βαλβίδας βρίσκεται βαλβίδα διακοπής ή άλλες διατάξεις ασφάλειας)·

5. εναλλάκτης θερμότητας (εάν ανάντη της πρώτης αυτόματης βαλβίδας βρίσκεται βαλβίδα διακοπής)·

6. χειροκίνητη βαλβίδα (εάν η πρώτη χειροκίνητη βαλβίδα βρίσκεται κατάντη της δεξαμενής ή εάν υπάρχει διάταξη ασφάλειας)·

7. ρυθμιστής πίεσης (εάν πριν από την πρώτη αυτόματη βαλβίδα βρίσκεται βαλβίδα διακοπής)·

8. ανακουφιστική βαλβίδα·

9. αισθητήρας πίεσης, θερμοκρασίας και ροής (εάν υπάρχει διάταξη ασφάλειας)·

10. σύνδεση ανεφοδιασμού ή υποδοχέας·

β) κατασκευαστικά στοιχεία που είναι σχεδιασμένα να χρησιμοποιούν συμπιεσμένο (αέριο) υδρογόνο:

(1) δεξαμενή·

(2) αυτόματη βαλβίδα·

(3) συγκρότημα δεξαμενής·

(4) εξαρτήματα·

(5) εύκαμπτη γραμμή καυσίμου·

(6) εναλλάκτης θερμότητας·

(7) φίλτρο υδρογόνου·

(8) χειροκίνητη βαλβίδα·

(9) βαλβίδα αντεπιστροφής·

(10) ρυθμιστής πίεσης·

11. ανακουφιστική διάταξη·

12. ανακουφιστική βαλβίδα·

13. υποδοχέας·

14. αφαιρούμενος συνδετήρας του συστήματος αποθήκευσης·

15. αισθητήρες (αισθητήρες πίεσης ή θερμοκρασίας ή υδρογόνου ή ροής), εάν χρησιμοποιούνται ως διάταξη ασφάλειας.

ΠΑΡΑΡΤΗΜΑ II Διαδικασίες δοκιμής που εφαρμόζονται σε δεξαμενές υδρογόνου οι οποίες είναι σχεδιασμένες να χρησιμοποιούν υγρό υδρογόνο

Τύπος δοκιμής |

Δοκιμή διάρρηξης |

Δοκιμή πυρκαγιάς |

Δοκιμή μέγιστης στάθμης πλήρωσης |

Δοκιμή πίεσης |

Δοκιμή διαρροής |

Οι διαδικασίες δοκιμής που πρέπει να εφαρμόζονται για την έγκριση τύπου δεξαμενών υδρογόνου περιλαμβάνουν τα εξής:

α) Δοκιμή διάρρηξης: Σκοπός της δοκιμής αυτής είναι να παρέχει στοιχεία που να αποδεικνύουν ότι η δεξαμενή υδρογόνου δεν υφίσταται βλάβη προτού ξεπεραστεί ένα συγκεκριμένο επίπεδο υψηλής πίεσης, η πίεση διάρρηξης (συντελεστής ασφάλειας πολλαπλασιασμένος με τη ΜΕΠΛ). Για να χορηγηθεί έγκριση τύπου, η τιμή της πραγματικής πίεσης διάρρηξης στη δοκιμή πρέπει να υπερβαίνει την απαιτούμενη ελάχιστη πίεση διάρρηξης.

β) Δοκιμή πυρκαγιάς: Σκοπός της δοκιμής αυτής είναι να παρέχει στοιχεία που να αποδεικνύουν ότι η δεξαμενή, με το σύστημα πυρασφάλειας που διαθέτει, δεν εκρήγνυται όταν δοκιμάζεται κάτω από τις καθοριζόμενες συνθήκες πυρκαγιάς.

γ) Δοκιμή μέγιστης στάθμης πλήρωσης: Σκοπός της δοκιμής αυτής είναι να παρέχει στοιχεία που να αποδεικνύουν ότι το επίπεδο υδρογόνου κατά τη διαδικασία πλήρωσης δεν προκαλεί ποτέ το άνοιγμα των διατάξεων εκτόνωσης της πίεσης.

δ) Δοκιμή πίεσης: Σκοπός της δοκιμής αυτής είναι να παρέχει στοιχεία που να αποδεικνύουν ότι η δεξαμενή υδρογόνου μπορεί να αντέξει σε ένα συγκεκριμένο επίπεδο υψηλής πίεσης. Για να αποδειχθεί αυτό, η δεξαμενή συμπιέζεται σε ορισμένη τιμή για καθορισμένο χρονικό διάστημα. Μετά τη δοκιμή, η δεξαμενή δεν πρέπει να φέρει κανένα σημάδι εμφανούς μόνιμης παραμόρφωσης ή εμφανών διαρροών.

ε) Δοκιμή διαρροής: Σκοπός της δοκιμής αυτής είναι να παρέχει στοιχεία που να αποδεικνύουν ότι η δεξαμενή υδρογόνου δεν εμφανίζει σημάδια διαρροής κάτω από τις συγκεκριμένες συνθήκες. Για να αποδειχθεί αυτό, η δεξαμενή συμπιέζεται στην ονομαστική πίεση λειτουργίας της. Δεν πρέπει να εμφανίζει κανένα σημάδι διαρροής που να ανιχνεύεται μέσω ρωγμών, πόρων ή άλλων παρόμοιων ελαττωμάτων.

ΠΑΡΑΡΤΗΜΑ III Διαδικασίες δοκιμής που εφαρμόζονται σε κατασκευαστικά στοιχεία υδρογόνου, άλλα από δεξαμενές, τα οποία είναι σχεδιασμένα να χρησιμοποιούν υγρό υδρογόνο

Τύπος δοκιμής |

1 | 2 | 3 | 4 |

Δοκιμή διάρρηξης | ( | ( | ( | ( |

Δοκιμή κύκλου πίεσης σε θερμοκρασία περιβάλλοντος | ( | ( | ( | ( |

Δοκιμή διαρροής πριν από τη θραύση (ΔΠΘ) | ( | ( | ( | ( |

Δοκιμή πυρκαγιάς | ( | ( | ( | ( |

Δοκιμές διείσδυσης | ( | ( | ( | ( |

Δοκιμή έκθεσης σε χημικές ουσίες | ( | ( | ( |

Δοκιμή ανοχής σε σύνθετα ελαττώματα | ( | ( | ( |

Δοκιμή ρήξης λόγω επιταχυνόμενης τάσης | ( | ( | ( |

Δοκιμή κύκλου πίεσης σε ακραίες θερμοκρασίες | ( | ( | ( |

Δοκιμή βλάβης από πρόσκρουση | ( | ( |

Δοκιμή διαρροής | ( |

Δοκιμή διαπέρασης | ( |

Δοκιμή ροπής στρέψης της κεφαλής στήριξης | ( |

Δοκιμή κύκλου αέριου υδρογόνου | ( |

1. Ταξινόμηση δεξαμενών σχεδιασμένων να χρησιμοποιούν συμπιεσμένο (αέριο) υδρογόνο:

Τύπος 1 Μεταλλική δεξαμενή χωρίς ραφή

Τύπος 2 Δεξαμενή δακτυλιοειδούς περιέλιξης με μεταλλικό χιτώνιο χωρίς ραφή

Τύπος 3 Δεξαμενή πλήρους περιέλιξης με μεταλλικό χιτώνιο χωρίς ή με ραφή

Τύπος 4 Δεξαμενή πλήρους περιέλιξης με μη μεταλλικό χιτώνιο.

2. Οι διαδικασίες δοκιμής που πρέπει να εφαρμόζονται για την έγκριση τύπου αυτών των δεξαμενών είναι οι εξής:

α) Δοκιμή διάρρηξης: Σκοπός της δοκιμής αυτής είναι να παρέχει την τιμή της πίεσης στην οποία διαρρηγνύεται η δεξαμενή. Για να αποδειχθεί αυτό, η δεξαμενή συμπιέζεται σε ορισμένη τιμή, η οποία είναι μεγαλύτερη από την ονομαστική πίεση λειτουργίας της δεξαμενής. Η πίεση διάρρηξης της δεξαμενής πρέπει να υπερβαίνει μια καθορισμένη πίεση. Η πίεση διάρρηξης της δεξαμενής καταγράφεται και τηρούνται τα σχετικά στοιχεία από τον κατασκευαστή καθ’ όλη τη διάρκεια χρήσης της δεξαμενής.

β) Δοκιμή κύκλου πίεσης σε θερμοκρασία περιβάλλοντος: Σκοπός της δοκιμής αυτής είναι να παρέχει στοιχεία που να αποδεικνύουν ότι η δεξαμενή υδρογόνου είναι σε θέση να αντέχει σε μεγάλες εναλλαγές πίεσης. Για να αποδειχθεί αυτό, πρέπει να πραγματοποιούνται κύκλοι πίεσης στη δεξαμενή έως ότου παρουσιαστεί βλάβη ή έως ότου συμπληρωθεί ένας καθορισμένος αριθμός κύκλων με την αυξομείωση της πίεσης σε συγκεκριμένες τιμές. Οι δεξαμενές δεν πρέπει να παρουσιάσουν βλάβη προτού ολοκληρώσουν έναν καθορισμένο αριθμό κύκλων. Ο αριθμός των κύκλων έως τη βλάβη, καθώς και η θέση και η περιγραφή της βλάβης πρέπει να τεκμηριώνονται. Ο κατασκευαστής τηρεί τα αποτελέσματα καθ’ όλη τη διάρκεια χρήσης της δεξαμενής.

γ) Δοκιμή διαρροής πριν από τη θραύση (ΔΠΘ): Σκοπός της δοκιμής αυτής είναι να παρέχει στοιχεία που να αποδεικνύουν ότι η δεξαμενή υδρογόνου εμφανίζει διαρροή πριν από τη θραύση. Για να αποδειχθεί αυτό, πρέπει να πραγματοποιούνται κύκλοι πίεσης στη δεξαμενή με την αυξομείωση της πίεσης σε συγκεκριμένες τιμές. Οι δεξαμενές που υποβάλλονται στη δοκιμή πρέπει είτε να παρουσιάσουν διαρροή είτε να υπερβούν έναν καθορισμένο αριθμό κύκλων δοκιμής χωρίς βλάβη. Ο αριθμός των κύκλων έως τη βλάβη, καθώς και η θέση και η περιγραφή της βλάβης πρέπει να καταγράφονται.

δ) Δοκιμή πυρκαγιάς: Σκοπός της δοκιμής αυτής είναι να παρέχει στοιχεία που να αποδεικνύουν ότι η δεξαμενή, με το σύστημα πυρασφάλειας που διαθέτει, δεν παρουσιάζει διάρρηξη όταν δοκιμάζεται κάτω από τις καθοριζόμενες συνθήκες πυρκαγιάς. Η δεξαμενή, που συμπιέζεται σε πίεση λειτουργίας, πρέπει να εξαερίζεται μόνο μέσω της διάταξης εκτόνωσης της πίεσης και δεν πρέπει να παρουσιάζει ρήξη.

ε) Δοκιμή διείσδυσης: Σκοπός της δοκιμής αυτής είναι να παρέχει στοιχεία που να αποδεικνύουν ότι η δεξαμενή δεν εμφανίζει ρήξη όταν διαπερνάται από σφαίρα. Για να αποδειχθεί αυτό, η πλήρης δεξαμενή με την προστατευτική επικάλυψή της συμπιέζεται και διαπερνάται από σφαίρα. Η δεξαμενή δεν πρέπει να παρουσιάσει ρήξη.

στ) Δοκιμή έκθεσης σε χημικές ουσίες: Σκοπός της δοκιμής αυτής είναι να παρέχει στοιχεία που να αποδεικνύουν ότι η δεξαμενή μπορεί να αντέξει την έκθεση σε συγκεκριμένες χημικές ουσίες. Για να αποδειχθεί αυτό, η δεξαμενή εκτίθεται σε διάφορα χημικά διαλύματα. Η πίεση της δεξαμενής αυξάνεται σε μια δεδομένη τιμή και διενεργείται δοκιμή διάρρηξης. Η δεξαμενή πρέπει να επιτυγχάνει μια καθορισμένη πίεση διάρρηξης, η οποία θα καταγράφεται.

ζ) Δοκιμές ανοχής σε σύνθετα ελαττώματα: Σκοπός της δοκιμής αυτής είναι να παρέχει στοιχεία που να αποδεικνύουν ότι η δεξαμενή υδρογόνου είναι σε θέση να αντέχει στην έκθεση σε υψηλές πιέσεις. Για να αποδειχθεί αυτό, ανοίγονται χαραγές, συγκεκριμένου σχήματος, στα πλευρικά τοιχώματα της δεξαμενής και διενεργείται καθορισμένος αριθμός κύκλων πίεσης. Η δεξαμενή δεν πρέπει να παρουσιάσει διαρροή ή ρήξη για ορισμένο αριθμό κύκλων, αλλά μπορεί να παρουσιάσει βλάβη λόγω διαρροής κατά τους υπόλοιπους κύκλους δοκιμής. Ο αριθμός των κύκλων μέχρι τη βλάβη, καθώς και η θέση και η περιγραφή της βλάβης πρέπει να καταγράφονται.

η) Δοκιμή ρήξης λόγω επιταχυνόμενης τάσης: Σκοπός της δοκιμής αυτής είναι να παρέχει στοιχεία που να αποδεικνύουν ότι η δεξαμενή υδρογόνου είναι σε θέση να αντέχει στην έκθεση σε υψηλές πιέσεις και υψηλές θερμοκρασίες στο όριο του επιτρεπόμενου εύρους λειτουργίας για παρατεταμένο χρονικό διάστημα. Για να αποδειχθεί αυτό, η δεξαμενή εκτίθεται, για συγκεκριμένο χρονικό διάστημα, κάτω από συγκεκριμένες συνθήκες πίεσης και θερμοκρασίας και, ακολούθως, υποβάλλεται σε δοκιμή διάρρηξης, όπως αναφέρεται στο σημείο α). Η δεξαμενή πρέπει να επιτυγχάνει μια καθορισμένη πίεση διάρρηξης.

θ) Δοκιμή κύκλου πίεσης σε ακραίες θερμοκρασίες: Σκοπός της δοκιμής αυτής είναι να παρέχει στοιχεία που να αποδεικνύουν ότι η δεξαμενή υδρογόνου μπορεί να αντέξει σε εναλλαγές πίεσης κάτω από διαφορετικές συνθήκες θερμοκρασίας. Για να αποδειχθεί αυτό, η δεξαμενή, απαλλαγμένη από οποιαδήποτε προστατευτική επικάλυψη, πρέπει να υποβάλλεται σε κύκλο υδροστατικής δοκιμής κάτω από ακραίες συνθήκες περιβάλλοντος και, στη συνέχεια, να διενεργείται δοκιμή διαρροής και δοκιμή διάρρηξης, όπως αναφέρεται στα σημεία ια) και α). Οι δεξαμενές πρέπει να υποβάλλονται σε κύκλο δοκιμής χωρίς να εμφανίζουν σημάδια ρήξης, διαρροής ή ξηλώματος των ινών. Οι δεξαμενές δεν πρέπει να παρουσιάζουν ρήξη σε καθορισμένη πίεση.

ι) Δοκιμή βλάβης από πρόσκρουση: Σκοπός της δοκιμής αυτής είναι να παρέχει στοιχεία που να αποδεικνύουν ότι η δεξαμενή υδρογόνου παραμείνει λειτουργική μετά την υποβολή της στις καθορισμένες μηχανικές προσκρούσεις. Για να αποδειχθεί αυτό, η δεξαμενή υποβάλλεται σε δοκιμή πτώσης και διενεργείται καθορισμένος αριθμός κύκλων πίεσης. Η δεξαμενή δεν πρέπει να παρουσιάσει διαρροή ή ρήξη για ορισμένο αριθμό κύκλων, αλλά μπορεί να παρουσιάσει βλάβη λόγω διαρροής κατά τους υπόλοιπους κύκλους δοκιμής.

ια) Δοκιμή διαρροής: Σκοπός της δοκιμής αυτής είναι να παρέχει στοιχεία που να αποδεικνύουν ότι η δεξαμενή υδρογόνου δεν φέρει σημάδια διαρροής κάτω από τις συγκεκριμένες συνθήκες. Για να αποδειχθεί αυτό, η δεξαμενή συμπιέζεται στην ονομαστική πίεση λειτουργίας της. Δεν πρέπει να εμφανίζει κανένα σημάδι διαρροής που να ανιχνεύεται μέσω ρωγμών, πόρων ή παρόμοιων ελαττωμάτων.

ιβ) Δοκιμή διαπέρασης: Σκοπός της δοκιμής αυτής είναι να παρέχει στοιχεία που να αποδεικνύουν ότι η δεξαμενή υδρογόνου δεν υπερβαίνει μια καθορισμένη τιμή. Για να αποδειχθεί αυτό, η δεξαμενή συμπιέζεται με αέριο υδρογόνο στην ονομαστική πίεση λειτουργίας και στη συνέχεια παρακολουθείται για διαπέραση σε κλειστό θάλαμο για καθορισμένο χρονικό διάστημα και κάτω από συγκεκριμένες συνθήκες θερμοκρασίας.

ιγ) Δοκιμή ροπής στρέψης της κεφαλής στήριξης: Σκοπός της δοκιμής αυτής είναι να παρέχει στοιχεία που να αποδεικνύουν ότι η δεξαμενή υδρογόνου είναι σε θέση να αντέχει στην καθορισμένη ροπή στρέψης. Για να αποδειχθεί αυτό, ασκείται ροπή στρέψης στη δεξαμενή από διάφορες κατευθύνσεις. Ακολούθως, διενεργούνται μια δοκιμή διαρροής και μια δοκιμή διάρρηξης, όπως αναφέρεται στα παραπάνω σημεία ια) και α). Η δεξαμενή πρέπει να ικανοποιεί τις απαιτήσεις της δοκιμής διάρρηξης και της δοκιμής διαρροής. Η εφαρμοζόμενη ροπή στρέψης, η διαρροή και η πίεση διάρρηξης πρέπει να καταγράφονται.

ιδ) Δοκιμή κύκλου αέριου υδρογόνου: Σκοπός της δοκιμής αυτής είναι να παρέχει στοιχεία που να αποδεικνύουν ότι η δεξαμενή υδρογόνου είναι σε θέση να αντέχει σε μεγάλες εναλλαγές πίεσης όταν χρησιμοποιείται αέριο υδρογόνο. Για να αποδειχθεί αυτό, η δεξαμενή υποβάλλεται σε ορισμένους κύκλους πίεσης με τη χρήση αέριου υδρογόνου και σε δοκιμή διαρροής, όπως αναφέρεται στο παραπάνω σημείο ια). Οι καταστροφές, όπως ρωγμάτωση λόγω κόπωσης ή η ηλεκτροστατική εκκένωση της δεξαμενής, πρέπει να ελέγχονται. Η δεξαμενή πρέπει να ικανοποιεί τις απαιτήσεις της δοκιμής διαρροής. Η δεξαμενή δεν πρέπει να παρουσιάζει καμία καταστροφή, όπως ρωγμάτωση κόπωσης ή ηλεκτροστατική εκκένωση.

ΠΑΡΑΡΤΗΜΑ V Διαδικασίες δοκιμής που εφαρμόζονται σε κατασκευαστικά στοιχεία υδρογόνου, άλλα από δεξαμενές, τα οποία είναι σχεδιασμένα να χρησιμοποιούν συμπιεσμένο (αέριο) υδρογόνο

Τύπος δοκιμής |

ΚΑΤΑΣΚΕΥΑ-ΣΤΙΚΟ ΣΤΟΙΧΕΙΟ ΥΔΡΟΓΟΝΟΥ | Δοκιμές υλικού | Δοκιμή αντοχής στη διάβρωση | Δοκιμή αντοχής | Δοκιμή κύκλου υδραυλικής πίεσης | Δοκιμή εσωτερικής διαρροής | Δοκιμή εξωτερικής διαρροής |

Διατάξεις εκτόνωσης της πίεσης | ( | ( | ( | ( | ( | ( |

Αυτόματες βαλβίδες | ( | ( | ( | ( | ( | ( |

Χειροκίνητες βαλβίδες | ( | ( | ( | ( | ( | ( |

Βαλβίδες αντεπιστροφής | ( | ( | ( | ( | ( | ( |

Ανακουφιστικές βαλβίδες | ( | ( | ( | ( | ( | ( |

Εναλλάκτες θερμότητας | ( | ( | ( | ( |

Υποδοχείς | ( | ( | ( | ( | ( | ( |

Ρυθμιστές πίεσης | ( | ( | ( | ( | ( | ( |

Αισθητήρες συστημάτων υδρογόνου | ( | ( | ( | ( | ( |

Εύκαμπτες γραμμές καυσίμου | ( | ( | ( | ( | ( |

Εξαρτήματα | ( | ( | ( | ( | ( |

Φίλτρα υδρογόνου | ( | ( | ( | ( |

Αφαιρούμενος συνδετήρας του συστήματος αποθήκευσης | ( | ( | ( | ( | ( |

Με την επιφύλαξη ειδικών απαιτήσεων για οποιοδήποτε από τα κατασκευαστικά στοιχεία υδρογόνου, οι διαδικασίες δοκιμής που πρέπει να εφαρμόζονται για την έγκριση τύπου κατασκευαστικών στοιχείων υδρογόνου, άλλων από δεξαμενές, πρέπει να περιλαμβάνουν τα εξής:

1. Δοκιμές υλικού:

1.1. Δοκιμή συμβατότητας με το υδρογόνο, όπως ορίζεται στο σημείο ι) του παραρτήματος III.

1.2. Δοκιμή γήρανσης: Σκοπός της δοκιμής αυτής είναι να ελέγχει κατά πόσον το μη μεταλλικό υλικό που χρησιμοποιείται σε κατασκευαστικό στοιχείο υδρογόνου μπορεί να αντέξει στη γήρανση. Δεν επιτρέπεται καμιά εμφανής ρωγμή στα δείγματα δοκιμής.

1.3. Δοκιμή συμβατότητας με το όζον: Σκοπός της δοκιμής αυτής είναι να ελέγχει κατά πόσον το ελαστομερές υλικό ενός κατασκευαστικού στοιχείου υδρογόνου είναι συμβατό με την έκθεση στο όζον. Δεν επιτρέπεται καμιά εμφανής ρωγμή στα δείγματα δοκιμής.

2. Δοκιμή αντοχής στη διάβρωση, όπως ορίζεται στο σημείο ε) του παραρτήματος III.

3. Δοκιμή αντοχής, όπως ορίζεται στο σημείο γ) του παραρτήματος III.

4. Δοκιμή κύκλου υδραυλικής πίεσης, όπως ορίζεται στο σημείο θ) του παραρτήματος III. Τα κατασκευαστικά στοιχεία υδρογόνου δεν πρέπει να φέρουν εμφανή σημάδια παραμόρφωσης ή εξώθησης και πρέπει να ικανοποιούν τις απαιτήσεις της δοκιμής εσωτερικής και εξωτερικής διαρροής.

5. Δοκιμή εσωτερικής διαρροής: Σκοπός της δοκιμής εσωτερικής διαρροής είναι να παρέχει στοιχεία που να αποδεικνύουν ότι τα συγκεκριμένα κατασκευαστικά στοιχεία υδρογόνου είναι απαλλαγμένα από εσωτερικές διαρροές. Για να αποδειχθεί αυτό, τα κατασκευαστικά στοιχεία υδρογόνου συμπιέζονται κάτω από διαφορετικές συνθήκες θερμοκρασίας και ελέγχονται για διαρροές. Το κατασκευαστικό στοιχείο υδρογόνου δεν πρέπει να εμφανίσει φυσαλίδες και δεν πρέπει να εμφανίσει εσωτερική διαρροή σε μεγαλύτερο βαθμό από τον καθορισμένο.

6. Δοκιμή εξωτερικής διαρροής, όπως ορίζεται στο σημείο β) του παραρτήματος III.

ΠΑΡΑΡΤΗΜΑ VI Απαιτήσεις για την εγκατάσταση κατασκευαστικών στοιχείων και συστημάτων υδρογόνου

1. Το σύστημα υδρογόνου τοποθετείται κατά τέτοιο τρόπο ώστε να προστατεύεται από ζημίες.

Πρέπει να είναι μονωμένο από τις πηγές θερμότητας στο όχημα.

2. Η δεξαμενή υδρογόνου μπορεί να αφαιρεθεί μόνο για να αντικατασταθεί με δεξαμενή υδρογόνου για το σκοπό του ανεφοδιασμού ή της συντήρησης.

Στην περίπτωση κινητήρα εσωτερικής καύσης, η δεξαμενή δεν τοποθετείται στο διαμέρισμα του κινητήρα του οχήματος.

Πρέπει να προστατεύεται κατάλληλα από οποιοδήποτε είδος διάβρωσης.

3. Πρέπει να ληφθούν μέτρα για την πρόληψη της διαρροής υδρογόνου κατά τον ανεφοδιασμό και για να εξασφαλιστεί ότι το αφαιρούμενο σύστημα αποθήκευσης υδρογόνου αφαιρείται με ασφάλεια.

4. Η σύνδεση ανεφοδιασμού ασφαλίζεται έναντι κακής προσαρμογής και προστατεύεται από ακαθαρσίες και νερό.

5. Η δεξαμενή υδρογόνου τοποθετείται και στερεώνεται κατά τρόπο ώστε οι καθορισμένες επιταχύνσεις να μπορούν να απορροφώνται χωρίς ζημία των μερών που σχετίζονται με την ασφάλεια όταν οι δεξαμενές υδρογόνου είναι πλήρεις.

6. Οι γραμμές τροφοδότησης καυσίμου υδρογόνου ασφαλίζονται με αυτόματη βαλβίδα. Η γραμμή ανεφοδιασμού ασφαλίζεται με βαλβίδα. Οι βαλβίδες πρέπει να κλείνουν σε περίπτωση κακής λειτουργίας του συστήματος υδρογόνου ή λόγω οποιουδήποτε άλλου συμβάντος που προκαλεί διαρροή υδρογόνου. Όταν το σύστημα πρόωσης είναι κλειστό, η τροφοδότηση καυσίμου από τη δεξαμενή στο σύστημα πρόωσης πρέπει να είναι κλειστή και να παραμένει κλειστή έως ότου το σύστημα τεθεί σε λειτουργία.

7. Κανένα κατασκευαστικό στοιχείο υδρογόνου, συμπεριλαμβανομένων τυχόν προστατευτικών υλικών που αποτελούν μέρος των εν λόγω κατασκευαστικών στοιχείων, δεν πρέπει να προεξέχει από το περίγραμμα του οχήματος ή από τις διατάξεις προστασίας. Αυτό δεν εφαρμόζεται εάν ένα κατασκευαστικό στοιχείο υδρογόνου προστατεύεται επαρκώς και κανένα τμήμα του κατασκευαστικού στοιχείου υδρογόνου δεν είναι τοποθετημένο έξω από τις εν λόγω διατάξεις προστασίας.

8. Το σύστημα υδρογόνου πρέπει να εγκαθίσταται έτσι ώστε να έχει, στο βαθμό που αυτό είναι ευλόγως εφικτό, την καλύτερη δυνατή προστασία έναντι ζημιάς, όπως η ζημιά που προκαλείται από κινούμενα κατασκευαστικά στοιχεία του οχήματος, από σύγκρουση, από χώματα ή από τη φόρτωση ή εκφόρτωση του οχήματος ή τη μετακίνηση φορτίων.

9. Κανένα κατασκευαστικό στοιχείο υδρογόνου δεν πρέπει να είναι τοποθετημένο κοντά στην εξάτμιση κινητήρα εσωτερικής καύσης ή σε άλλη πηγή θερμότητας, εκτός εάν αυτά τα κατασκευαστικά στοιχεία προστατεύονται επαρκώς από τη θερμότητα.

10. Το σύστημα εξαερισμού ή θέρμανσης του θαλάμου των επιβατών και τα σημεία όπου η διαρροή ή η συσσώρευση υδρογόνου είναι πιθανή πρέπει να είναι σχεδιασμένα έτσι ώστε το υδρογόνο να μην έλκεται προς το εσωτερικό του οχήματος.

11. Σε περίπτωση ατυχήματος, πρέπει να εξασφαλίζεται, στο βαθμό που αυτό είναι ευλόγως εφικτό, ότι η ανακουφιστική διάταξη και το σχετικό σύστημα εξαερισμού παραμένουν λειτουργικά. Το σύστημα εξαερισμού της διάταξης εκτόνωσης της πίεσης πρέπει να προστατεύεται επαρκώς από ακαθαρσίες και νερό.

12. Ο θάλαμος των επιβατών του οχήματος πρέπει να χωρίζεται από το σύστημα υδρογόνου, έτσι ώστε να αποτρέπεται η συσσώρευση υδρογόνου. Πρέπει να εξασφαλίζεται ότι οποιαδήποτε διαρροή καυσίμου από τη δεξαμενή ή από τα εξαρτήματά της δεν διαρρέει προς το θάλαμο των επιβατών του οχήματος.

13. Τα κατασκευαστικά στοιχεία υδρογόνου από τα οποία θα μπορούσε να διαρρεύσει υδρογόνο στο θάλαμο των επιβατών ή των αποσκευών ή σε άλλο μη εξαεριζόμενο θάλαμο πρέπει να περικλείονται από αεροστεγές περίβλημα ή από ισοδύναμη λύση, όπως ορίζεται στην εκτελεστική νομοθεσία.

14. Οι διατάξεις που περιέχουν υδρογόνο και λειτουργούν με ηλεκτρισμό πρέπει να έχουν τέτοια μόνωση ώστε να μη διέρχεται ρεύμα μέσω των κατασκευαστικών στοιχείων υδρογόνου, προκειμένου να προλαμβάνεται η πρόκληση ηλεκτρικού σπινθήρα στην περίπτωση ρήγματος.

Τα μεταλλικά κατασκευαστικά στοιχεία του συστήματος υδρογόνου πρέπει να έχουν ηλεκτρική συνέχεια με τη γείωση του οχήματος.

15. Δύναται να χρησιμοποιούνται σήματα για να επισημαίνεται στις υπηρεσίες διάσωσης η χρήση υγρού ή συμπιεσμένου (αέριου) υδρογόνου.

ΠΑΡΑΡΤΗΜΑ VII

Τροποποιήσεις της οδηγίας 2007/46//ΕΚ

1. Στο παράρτημα IV μέρος Ι σημείο 62, προστίθεται στον πίνακα η ακόλουθη νέα γραμμή:

Αντικείμενο | Αναφορά κανονιστικής πράξης | Αναφορά Επίσημης Εφημερίδας | Εφαρμογή |

62 | Σύστημα υδρογόνου | […./…/ΕΚ] | X |

3. Στο προσάρτημα του παραρτήματος VI σημείο 62, προστίθεται στον πίνακα η ακόλουθη νέα γραμμή:

Αντικείμενο | Αναφορά κανονιστικής πράξης | Όπως τροποποιείται με | Εφαρμόζεται για Παραλλαγές |

62. Σύστημα υδρογόνου | […./…/ΕΚ] |

4. Στο παράρτημα XI προσάρτημα 1 σημείο 62, προστίθεται στον πίνακα η ακόλουθη νέα γραμμή:

Στήλη | Αντικείμενο | Αναφορά κανονιστικής πράξης | M1 ( 2 500 (1) kg | M1 ( 2 500 (1) kg | M2 | M3 |

62 | Σύστημα υδρογόνου | […./…/ΕΚ] | Q | G+Q | G+Q | G+Q |

5. Στο παράρτημα XI προσάρτημα 2 σημείο 62, προστίθεται στον πίνακα η ακόλουθη νέα γραμμή:

62 | Σύστημα υδρογόνου | […/…/ΕΚ] | X |

[1] http://ec.europa.eu/enterprise/automotive/pagesbackground/hydrogen/consultation/contributions.htm

[2] http://ec.europa.eu/enterprise/automotive/pagesbackground/hydrogen/hydrogen_final_report.pdf

[3] Οδηγία 2007/46/ΕΚ.

[4] Οδηγία 2005/55/ΕΚ (ΕΕ L 275 της 20.10.2005, σ.1), οδηγία 2005/78/EΚ (ΕΕ L 313 της 29.11.2005, σ.1).

[5] Κανονισμός (ΕΚ) αριθ. 715/2007 (ΕΕ L 171 της 29.6.2007, σ. 1).

[6] ΕΕ C της , σ. .

[7] ΕΕ C της , σ. .

[8] ΕΕ C της , σ. .

[9] [Πρόταση για τη νέα «οδηγία-πλαίσιο» που βρίσκεται στο στάδιο της έκδοσης. COM(2003) 418 και COM(2004) 738].

[10] ΕΕ L 184 της 17.7.1999, σ. 23. Απόφαση όπως τροποποιήθηκε με την απόφαση 2006/512/ΕΚ (ΕΕ L 200 της 22.7.2006, σ. 11).